過郭代公故宅
作者：杜甫
朝代：唐

paragraphs: 豪俊初未遇，其跡或脫略。
代公尉通泉，放意何自若。
及夫登衮冕，直氣森噴薄。
磊落見異人，豈伊常情度。
定策神龍後，宮中翕清廓。
俄頃辨尊親，指揮存顧託。
羣公有慙色，王室無削弱。
迥出名臣上，丹青照臺閣。
我行得遺跡，池館皆疏鑿。
壯公臨事斷，顧步涕橫落。
高詠寶劒篇，神交付冥漠。